
HENKILÖTIEDOT

Ohjaaja täyttää henkilötieto-osuuden yhdessä opiskelijan kanssa. Ohjaajan on syytä pyytää virallinen henkilöllisyystodistus (voimassa oleva passi, ajokortti, poliisin myöntämä kuvallinen henkilökortti, kuvallinen KELA-kortti tai vastaava) nähtäväkseen ohjaustilanteeseen, mikäli mahdollista. Opiskelijaa neuvotaan ilmoittamaan, jos tiedot muuttuvat opintojen aikana. 

Henkilötunnus kokonaisuudessaan
Jos henkilötunnusta ei ole, merkitään syntymäaika ja esimerkiksi passin numero.

Sukunimi ja kaikki etunimet 
Kutsumanimi alleviivataan.

Sukupuoli

Kansalaisuus
Merkitään kaikki kansalaisuudet.

Lähiosoite, postinumero ja postitoimipaikka asuinpaikkakunnalla 
Voidaan täyttää sekä Suomessa olevan kotipaikan että ulkomailla sijaitsevan kotipaikan (henkikirjoituskunta) tiedot. 

Lähiosoite, postinumero ja postitoimipaikka opiskelupaikkakunnalla
Täytetään, jos opiskelupaikka on eri kuin kotipaikka Suomessa.

Puhelin

Sähköpostisoite
Ohjaajan on syytä varmistaa opiskelijalta, että sähköpostiosoite on toimiva ja että sitä käytetään.

Äidinkieli

Huoltajat ja heidän yhteystietonsa
Huoltajien yhteystiedot on tärkeä pyytää erityisesti alaikäisiltä opiskelijoilta. Jos huoltajia ei ole, täytetään esimerkiksi vastaanottokeskuksen yhteystiedot tai muut ns. ICE-yhteystiedot (in case of emergency).



OPISKELUSUUNNITELMA

Ohjaaja täyttää yhdessä opiskelijan kanssa. Ohjaajan on syytä pyytää mahdolliset koulu- ja tutkintotodistukset, todistukset suomen ja ruotsin kielen taitotasosta sekä muut mahdolliset todistukset nähtäväkseen ohjaustilaisuuteen. 

Suunnitelmaa täytettäessä arvioidaan mahdolliset hyväksiluvut ja selvitetään muu mahdollinen näyttö, jolla voidaan arvioida opiskelijan osaamista.

Oppilaitos, jossa opiskelija on viimeksi opiskellut, liittää mukaan opintorekisteriotteen tai erotodistuksen opiskelijan suorittamista kursseista. Todistuksesta on syytä käydä yksiselitteisesti ilmi erityisesti, mitkä valtakunnallisten opetussuunnitelman perusteiden mukaiset kurssit on suoritettu. 


Opiskelijan aikaisempi koulutus Suomessa ja/tai muualla
Merkitään erityisesti aikaisemmin suoritetut perusopetuksen opinnot ja sellaiset opinnot, joilla on merkitystä perusopetuksen suorittamisessa. Jaottelu on syytä tehdä selkeästi perusopetuksen ja muun koulutuksen välillä. 

Opintoja korvaava työkokemus tai muu kokemus 
Merkitään sellainen työkokemus tai muu kokemus, joka voidaan lukea hyväksi perusopetuksen opintoihin. Selostetaan, millä tavoin kokemus voidaan lukea hyväksi. Myös muu työkokemus voidaan mainita.  

Suomen tai ruotsin kielen taito ja muu kielitaito sekä kielenopiskeluvalmiudet 
Merkitään kielitaito ja valmiudet ennen koulutusta ja sen loputtua. Merkittävät tiedot: testauspaikka ja -aika, mahdollinen vapautus toisen kotimaisen kielen opiskelusta (päättäjä ja päätöksen päivämäärä) sekä tieto siitä, miten vapautuksen kohteena olevat opinnot korvataan. Mainitaan myös opiskelijan A-kieli ja muut kielet. 

Hyväksi luettavat kurssit ja/tai oppimäärät  
Merkitään opintojen suorituspaikka ja -aika sekä opintojen suorituskieli (päättäjä ja päätöksen päivämäärä). Tarkoitus on, että hyväksiluku tehdään vain kerran. 

Aikuisten perusopetuksen aloitusvaihe
Merkitään, aloittaako opiskelija opintonsa lukutaitovaiheessa, muun alkuvaiheen aikana vai päättövaiheessa. 

Suoritetut tai suoritettavat kurssit 
Merkitään myös, mikäli opiskelijalla ei ole aikaisempia opintoja lähtömaassaan tai Suomessa (ei opintoja).

Muissa oppilaitoksissa toteutetut opiskelu- ja/tai tutustumisjaksot ja/tai työelämään tutustumisjaksot
Mainitaan oppilaitos sekä jaksojen sisältö ja kesto. Jaksojen laajuus on syytä merkitä mahdollisimman tarkasti. 

Arvioitu opiskeluaika
Esitetään suuntaa-antava arvio (puolen vuoden tarkkuudella) opiskeluajasta. Mikäli arvio opiskeluajasta poikkeaa normaalista, kerrotaan syy tähän. 

Opiskeluolosuhteet, opintojen suorittamistavat ja mahdolliset erityiset opetusjärjestelyt
Merkitään mahdolliset erityisjärjestelyt, joita voivat olla esimerkiksi suulliset kokeet, oman tilan tarve, tietokoneen käyttö tai tietokoneeton opiskelu. Mukaan voidaan liittää erityisopettajan lausunnon.

Opiskeluvalmiudet, oppimisvaikeudet ja mahdollinen tuen tarve
Merkitään, jos opiskeluvalmiudet poikkeavat tavanomaisesta ja jos opiskelijalla on todettuja oppimisvaikeuksia. TVT-valmiudet voidaan mainita tässä kohdassa. Mainitaan myös, onko opiskelija saanut opinnoissaan erityistä tukea.   
  
Jatko-opinto- ja urasuunnitelma
Jatko-opinto- ja urasuunnitelmaa laadittaessa on hyvä ottaa huomioon muut suunnitelmat, kuten kotoutumissuunnitelma tai rangaistusajan suunnitelma.


 



